##### ชื่อเรื่อง การยกระดับความสามารถของบุคลากรในการแข่งขันเพื่อเข้าสู่ประชาคมอาเซียน

## ชื่อผู้วิจัย ขวัญนรี กล้าปราบโจร, ฐิติพร พระโพธิ์ และฒวีพร โตวนิช

**ปีที่ทำวิจัย** 2556

**บทคัดย่อ**

การวิจัยเรื่อง การยกระดับความสามารถของบุคลากรในการแข่งขันเพื่อเข้าสู่ประชาคมอาเซียนนี้ มีวัตถุประสงค์เพื่อศึกษาระดับความรู้ความเข้าใจเกี่ยวกับประชาคมอาเซียน และความต้องการในการยกระดับความสามารถในการแข่งขันของบุคลากรมหาวิทยาลัยราชภัฏกาญจนบุรี ตลอดจนศึกษาแนวทางในการบริหารจัดการของมหาวิทยาลัยเพื่อยกระดับความสามารถในการแข่งขันของบุคลากรมหาวิทยาลัยราชภัฏกาญจนบุรีเพื่อเข้าสู่ประชาคมอาเซียน กลุ่มตัวอย่างการวิจัย ได้แก่ บุคลากรสายวิชาการและสายสนับสนุนของมหาวิทยาลัยราชภัฏกาญจนบุรี และใช้แบบสอบถามเป็นเครื่องมือในการวิจัย

ผลการวิจัย พบว่า บุคลากรส่วนใหญ่มีความรู้ ความเข้าใจเกี่ยวกับประชาคมอาเซียนในระดับปานกลาง และมีความต้องการในการยกระดับความสามารถในการแข่งขันเพื่อเข้าสู่ประชาคมอาเซียน ในภาพรวม อยู่ในระดับมากที่สุด เมื่อพิจารณาเป็นรายข้อ พบว่า กลุ่มบุคลากรมีความต้องการในการยกระดับความสามารถฯ ด้านทักษะภาษาในเรื่อง การพัฒนาทักษะภาษาอังกฤษ ด้านการพัฒนาบุคลากรในเรื่อง การแลกเปลี่ยนบุคลากรในกลุ่มประเทศอาเซียน และด้านการจัดการเรียนการสอนในเรื่อง การพัฒนาหลักสูตรเพื่อรองรับการจัดการเรียนการสอนในระดับอาเซียน โดยบุคลากรส่วนใหญ่เสนอแนะให้มหาวิทยาลัยกำหนดแนวทางการบริหารจัดการเพื่อเข้าสู่ประชาคมอาเซียน ดังนี้ ด้านการพัฒนาบุคลากรเสนอแนะให้จัดการศึกษาดูงานในกลุ่มประเทศอาเซียน ด้านการจัดการเรียนการสอนเสนอแนะให้เพิ่มทักษะการใช้ภาษาอังกฤษในรายวิชาเอก เพื่อใช้ในการแข่งขันเข้าทำงานให้กับนักศึกษา ด้านงานวิจัยเสนอแนะให้จัดสรรงบประมาณด้านการวิจัยในอาเซียนเพิ่มขึ้น ด้านงบประมาณเสนอแนะให้จัดสรรงบประมาณเพื่อให้เพียงพอต่อการพัฒนาบุคลากร